Crocodile Dundee

Crocodile Dundee er en australsk romantisk eventyrkomedie fra 1986 regissert av Peter Faiman. Filmen handler om en australsk eventyrer som lever ute i den australske bushen og som går under navnet Crocodile Dundee. En dag blir han oppsøkt av Sue, en ung kvinnelig journalist fra USA som klarer å overtale ham til å bli med til New York. Hans direkte og originale stil gjør at han havner i en rekke pussige situasjoner i storbyen. Rollen som Crocodile Dundee spilles av Paul Hogan, mens rollen som Sue spilles av Linda Kozlowski. Paul Hogan var også originalforfatter.

Crocodile Dundee ble godt mottatt av filmkritikerne og ble en av de største publikumssuksessene i 1986.VG - Hogan traff blind (2.4.1987, forside)

Paul Hogan ble tildelt en Golden Globe for sin rolle som Dundee.

Den hadde norsk kinopremiere fredag 27. mars 1987.

Den har fått to oppfølgere: Crocodile Dundee II (1988) og Crocodile Dundee i Los Angeles (2001). Førstnevnte ble en suksess, mens sistnevnte ikke ble så suksessfull.Boxofficemojo - Crocodile Dundee Franchises

Handling
Den unge kvinnelige journalisten Sue Charlton har reist helt fra New York til den Australske landbygda for å intervjue en eventyrer som skal ha mistet det ene beinet i kamp mot en krokodille. Til tross for det skal han ha klart å drepe krokodillen med sine egne hender, og dra både seg selv og krokodillen inn til nærmeste tettsted. Sue synes historien høres interessant ut, og ber redaktøren om lov til å ta kontakt med mannen, som nå er kjent som «Crocodile» Dundee. Hun får til slutt lov, og setter ut til et meget avsidesliggende sted langt inne i Australia. Etterhvert får hun møte den legendariske Dundee, og det viser seg raskt at historien hun har hørt var noe overdrevet – foten hans ble aldri revet av. Likevel opplever hun å bli fascinert av hans modige, men noe nonchalante, fremtoning. Hun ønsker å vite mer om hvordan han drepte krokodillen, og for å lære henne mer om Australias dyreliv bestemmer Dundee seg for å ta henne med ut på en ekspedisjon i Australias jungel, der han er lommekjent. Der får hun et svært nærgående og skremmende møte med en krokodille, men blir i siste liten reddet av Dundee.

Sue blir stadig mer fascinert av denne åpne og utadvendte villmarksmannen og lurer på hvordan han ville klare seg i den «urbane jungelen» i New York. Dundee har aldri før vært i en storby, men lar seg overtale. Det oppstår en rekke pussige situasjoner da han ankommer storbyen og han har sin egen originale måte å løse de utfordringene han kommer ut for. For Sue blir det etterhvert tankevekkende å se den gigantiske kulturkollisjonen mellom Dundee og de sofistikerte newyorkerne. De betrakter ham som en underlig fremtoning. Men han er vel så undrende til de urbane menneskene han møter. Etterhvert oppstår det en romanse mellom Dundee og Sue.

Om filmen
 Popularitet og økonomi 
Crocodile Dundee ble en stor publikumssuksess i en rekke land i 1986 og 1987. Den innbrakte $328 millioner på verdensbasis, hvorav 174,8 millioner amerikansk dollar i USA og nesten 47,7 millioner (australske dollar) i Australia (hvor den ble tidenes mest innbringende film). Den ble den nest mest innbringende filmen på verdensbasis i 1986 (såvidt slått av Top Gun). Den ble også den nest mest innbringende filmen i USA i 1986 (også her såvidt slått av Top Gun). Den er per 2024 den mest innbringende australske filmen i Australia.

Også i Norge ble filmen meget populær. Den spilte inn 9 millioner kroner i løpet av de 18 første dagene, inkludert tre millioner kroner på tre og en halv uke bare i Oslo (Noe som var rekord for Oslo-kinoene).VG - FOX-jubel for Norge (21.4.1987, s.41) Den innbrakte totalt 30 millioner kroner, noe som var rekord for norske kinoer.VG - Enerne som var helt bånn (9.12.1989, s.34) 

Produksjonskostnadene var på 8,8 millioner australske dollar.David Stratton, The Avocado Plantation: Boom and Bust in the Australian Film Industry, Pan MacMillan, 1990 s335–338

Anmelderne
Den ble godt mottatt av filmkritikerne. Den amerikanske filmkritikeren Roger Ebert gav den 2 av 4 stjerner, mens Leonard Maltin gav den 3 av 4 stjerner. 

Anmelderen i Dagbladet gav den terningkast fireDagbladet - Film (17.8.2002) og VG fem.VG, 4. mars 1993

 Innspilling 
Byscenene i filmen ble spilt inn i New York, mens scenene i Australia ble spilt inn i den lille byen McKinlay i Queensland og i Kakadu nasjonalpark.

Den internasjonale versjonen av Crocodile Dundee er noe kortere enn den australske.

 Utmerkelser 
 Golden Globe i klassen beste mannlige skuespiller (Paul Hogan)
 BMI Film Music Award i klassen beste musikk (Peter Best)
 Golden Screen (Tysk: Goldene Leinwand)

Karakter

Crocodile Dundee bygger løst på en virkelig person fra Australia som het Rodney William Ansell (1953-1999). Ansell ble landskjent i 1977, etter å ha overlevd to måneder i Australias ødemark.

I rollene
 Paul Hogan – Michael "Crocodile" Dundee
 Linda Kozlowski – Sue Charlton
 John Meillon – Walter Reilly 
 Mark Blum – Richard Mason (kjæresten til Sue)
 David Gulpilil – Neville Bell
 Reginald VelJohnson – Limousinsjåfør Gus
 Steve Rackman – Donk
 Gerry Skilton – Nugget
 Terry Gill – Duffy
 Graham 'Grace' Walker – Angelo
 Michael Lombard – Sam Charlton John Snyder –  Hallik
David Bracks – Burt (roo shooter)
Peter Turnbull – Trevor
Rik Colitti – Danny
Christine Totos – Rosita
Caitlin Clarke – Simon
Nancy Mette – Karla
Anne Carlisle – Gwendoline
Anne Francine – Fran
Paige Matthews – Party Girl
Paul Greco – New Yorker

 Fotnoter 

Referanser

Eksterne lenker

Kategori:Filmer fra 1986
Kategori:Australske romantiske komedier
Kategori:Australske eventyrfilmer
Kategori:Filmer lagt til Australia
Kategori:Filmer lagt til New York
Kategori:Engelskspråklige filmer